《洋州》
宋代·蔡交

武定新雄阃，丰宁旧奥墟。
地兼秦蜀美，川会汉洋纡。
翠垒环封岭，清流跃野渠。
安知下斜谷，别得上华胥。
干酒香村落，生金富里闾。
晴轩迎螮蝀，夜管送蟾蜍。
啼乌弦幽坞，芳花绣碧墟。
路飞游女盖，巷曳隐人裾。
陆会寻穿石，江遨揭聚鱼。
缴将藤解坼，耗用穀驱除。
双竹溪翁杖，柔芎壩户蔬。
镇留仙婿恨，岩邃佛人居。
照市成都锦，盈庠阙里书。
采茶惊雉鹧，护橘趁狨狙。
俗洽庭无讼，年丰廥有储。
大资州将懒，藐与世贤疏。
统总村何有，甘酣分有馀。
正宜心自怍，更有位谁如。
未执归田耒，犹乘集事车。
好于闲静处，积渐学樵渔。

作者简介：蔡交，其先洛阳（今属河南）人，后居莱州胶水（今山东平度）。以兄齐（蔡齐）入仕。仁宗时以朝奉郎守尚书虞部郎中知洋州（《汉南续修郡志》卷三〇）。